題魯山温泉
作者：晁沖之
朝代：宋

paragraphs: 平生耳熟聞驪山，夢寐不到臨潼關。
當年太液金井碧，温泉宛在關山間。
憶昔君來必十月，騎玉花驄带風雪。
太真獨侍沐浴邊，鯨甲龍鱗影清絕。
五十年昇平一迷，却驅萬騎出關西。
自爲前朝同禍水，翻令後代異廉溪。
君不見汝海之南魯山左，亦有此泉名不播。
征夫問路說湯頭，可憐是亦陳驚坐。